กระทรวงพาณิชย์ ร่วมกับผู้ประกอบการรายใหญ่ เตรียมจัดมหกรรมลดราคาสินค้าช่วยเหลือค่าครองชีพเป็นของขวัญปีใหม่ให้คนไทย
กระทรวงพาณิชย์ ร่วมกับผู้ประกอบการรายใหญ่ เตรียมจัดมหกรรมลดราคาสินค้าช่วยเหลือค่าครองชีพเป็นของขวัญปีใหม่ให้คนไทย นางมัลลิกา บุญมีตระกูล มหาสุข ที่ปรึกษารัฐมนตรีว่าการกระทรวงพาณิชย์ กล่าวว่า นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ สั่งการให้หน่วยงานที่เกี่ยวข้องประสานความร่วมมือไปยังผู้ผลิตสินค้าอุปโภคบริโภครายใหญ่ ห้างสรรพสินค้า ซุปเปอร์มาร์เก็ต ร้านสะดวกซื้อ ร้านค้าส่ง ค้าปลีกท้องถิ่นและผู้ประกอบการทั่วประเทศรวมกว่า 20,000 แห่ง จัดงานมหกรรมลดราคาสินค้าช่วยเหลือค่าครองชีพให้แก่ประชาชนในช่วงปลายปีเพื่อเป็นของขวัญปีใหม่ 2563 ระหว่าง 14 ธันวาคม 2562 ถึง 12 มกราคม 2563 รวม 30 วัน ร่วมลดราคาสินค้าสูงสุดตั้งแต่ร้อยละ 10 ถึงร้อยละ 70 สำหรับสินค้าที่จะนำมาร่วมลดราคาครั้งนี้  เช่น อาหารและเครื่องดื่มของใช้ประจำวัน เครื่องครัว เครื่องใช้ไฟฟ้า เสื้อผ้า เครื่องแต่งกาย วัสดุก่อสร้าง เครื่องนอน เฟอร์นิเจอร์และอุปกรณ์ตกแต่งบ้าน เป็นต้น นอกจากนี้ ยังมีผู้ประกอบการยางรถยนตร์จำนวน 8 ราย ตอบรับเข้าร่วมโครงการกับกระทรวงพาณิชย์โดยร่วมลดราคาจำหน่ายสินค้าประเภทยางรถยนต์-อุปกรณ์อื่นๆ รวมถึงลดค่าบริการตั้งแต่ร้อยละ 10-30 ซึ่งจะช่วยลดค่าครองชีพและกระตุ้นเศรษฐกิจในประเทศช่วงปลายปีได้